[{"text_idx": "#000000", "text": "Cymru allan o Euro 2020"}, {"text_idx": "#000002", "text": "Gyda chefnogwyr Denmarc yno yn eu miloedd, fe allai Amsterdam fod yn Gopenhagen yn hawdd brynhawn dydd Sadwrn."}, {"text_idx": "#000003", "text": "Fe ddechreuodd y ddau di\u0302m gyda chwarae da a chwim yn ystod y munudau cyntaf."}, {"text_idx": "#000004", "text": "Cymru wnaeth hawlio\u2019r munudau cyntaf gydag amddiffyn cryf \u2013 gyda chynnig am y go\u0302l gan Bale yn ddigon i roi braw i Ddenmarc."}, {"text_idx": "#000005", "text": "Ond fe ddechreuodd y naws newid pan ddaeth cic gornel gyntaf y ge\u0302m wedi 19 o funudau, gydag un arall i ddilyn, a\u2019r drydedd yn cael ei hamddiffyn gan Kieffer Moore."}, {"text_idx": "#000006", "text": "Joe Rodon oedd y cyntaf i gael ei gosbi gyda cherdyn melyn wedi 26 o funudau; y cyntaf iddo yn ystod y bencampwriaeth."}, {"text_idx": "#000007", "text": "Mae pethau yn dechrau newid a meddiant Cymru yn gwanio, wrth i\u2019r Daniaid lwyddo i roi pwysau ar Gymru."}, {"text_idx": "#000008", "text": "Ar 27 o funudau, yn sydyn ac yn ddirybudd mae Kasper Dolberg yn rhoi cynnig arall am y trawst, ac yn sgorio go\u0302l gyntaf y ge\u0302m."}, {"text_idx": "#000009", "text": "Gyda\u2019r dorf yn Amsterdam yn gorfoleddu, fe roddodd y go\u0302l hwb i hyder Denmarc yn ystod y munudau i ddilyn."}, {"text_idx": "#000011", "text": "Gyda Chymru yn llwyddo i symud y be\u0302l lawr y cae am y tro cyntaf ers peth amser, mae Connor Roberts yn cael anaf drwg wrth geisio rhedeg am y be\u0302l."}, {"text_idx": "#000013", "text": "Roedd hi\u2019n 15 munud anodd i ochr Rob Page cyn yr hanner amser, gyda go\u0302l Dolberg, anaf Roberts a cherdyn melyn i Kieffer Moore yn trechu\u2019r crysau coch."}, {"text_idx": "#000014", "text": "Y sgo\u0302r ar ddiwedd yr hanner cyntaf: Denmarc 1 \u2013 0 Cymru"}, {"text_idx": "#000015", "text": "Mewn hanner cyntaf cythryblus, roedd Cymru yn gwybod y byddai\u2019r ail hanner yn brawf."}, {"text_idx": "#000016", "text": "Mewn camgymeriad costus i Gymru, mae Neco Williams yn rhoi cic i\u2019r be\u0302l i gyfeiriad Dolberg \u2013 sy\u2019n saethu am y go\u0302l, a\u2019n sicrhau mantais i Ddenmarc."}, {"text_idx": "#000017", "text": "Munudau felly ar o\u0302l camu no\u0302l ar y cae, ac roedd Denmarc ar y blaen o ddwy go\u0302l, a Chymru wedi synnu."}, {"text_idx": "#000018", "text": "Ond maen nhw\u2019n ysu am go\u0302l \u2013 ac yn rhoi sawl cynnig arni, ond mae Denmarc yn hyderus a chyfforddus o flaen torf o gefnogwyr."}, {"text_idx": "#000019", "text": "Ar 69 o funudau ac mae\u2019r sgoriwr, Kasper Dolberg yn cael ei amnewid am Andreas Cornelius."}, {"text_idx": "#000020", "text": "Mae cyfres o anafiadau yn effeithio tri o chwaraewyr Denmarc, gyda Jens Larsen a Simon Kjaer yn cael eu tynnu oddi ar y cae."}, {"text_idx": "#000021", "text": "Cafodd Kieffer Moore a Daniel James eu hamnewid yn ystod dechrau\u2019r deg munud olaf; mae Cymru angen gwyrthiau erbyn hyn."}, {"text_idx": "#000022", "text": "Mae Denmarc yn parhau i feddiannu yn ystod munudau ola\u2019r ge\u0302m \u2013 gyda Chymru yn ildio dau gynnig am y trawst gan Martin Braithwaite a Joachim Andersen."}, {"text_idx": "#000023", "text": "Ond ni fu\u2019n rhaid i\u2019r Daniaid aros yn hir am ragor o lwyddiant, gyda Chymru yn cadw\u2019r ffordd yn glir i Joakim Maehle, sy\u2019n saethu i gyfeiriad Danny Ward ac yn sicrhau trydedd go\u0302l y noson i Ddenmarc."}, {"text_idx": "#000024", "text": "Munud i fynd, ar 89 o funudau, ac mae cerdyn coch hwyr i Harry Wilson yn ergyd \u2013 sy\u2019n cael ei ddilyn yn fuan gan gerdyn melyn i Bale am watwar y dyfarnwr."}, {"text_idx": "#000025", "text": "Gyda Chymru yn ysu am y chwiban olaf, fe aeth pethau o ddrwg i waeth yn ystod yr amser ychwanegol, wrth i Martin Braithwaite roi dau gynnig am y go\u0302l."}, {"text_idx": "#000026", "text": "Mae\u2019r un ddiwethaf yn llwyddo, ac mewn ergyd hynod o siomedig i Gymru, mae Denmarc ar y blaen o 4 i 0."}, {"text_idx": "#000028", "text": "Mi fyddan nhw\u2019n dathlu heno, a Chymru yn gadael yr Iseldiroedd wedi ymladd."}]